Ирсирай дирмур ядигарну ядан\nАвтор: ilchi · 02.10.2020\nКкуллал райондалул бакIчи Шамил Рамазанов\nСентябрь зурул 24-нний Ваччав хьунни фестиваль. Гьай-гьай, коронавирус тIисса цIуцIавриягу мугъаятну дунни фестиваль. ХьхьичIарасса шиннардий гьуртту хьун бучIайссия цайми зунттал районнал коллективрдугу. Гьашину ми бакъая. Мунияту райондалул 14 шяраваллил ккаккан дунни цала-цала шяраваллин хасъсса, къатта-къушлил кушурдая тIайла хьуну, къатлуву ишла дуллай бивкIсса манкьулатругу ккаккиялун дирхьуну личIи-личIисса аьдатру.\nХъусращиял ккаккан дунни кIарттул ччатI бущайсса кIара бувайсса куц. Ккуллал шяраваллил душварал рангсса ххаллая чантайртту байшиву ччянива жунма кIулли, кка­ккан бунни ми щащайсса куц. СумбатIуллал душварал кка­ккан бунни карунних нигьир­ттай хъувухъу гьаяй­сса куц. Ваччиял ккаккан бунни жалиндалул хъирив булайсса буттукьри байсса куц. Вихьуллал душру дуссухун бувкIун, ца душ къатIуй ппал дюхлай, гамур ккургъанна дуллай бия.\nСсухъиящиял ккаккан бунни силлукьул чIапIаву нис дахIайсса куц. 2-мур ЦIувкIуллал — чIатулттив, хъурзилтту дувайсса куц. Къяннал шяраваллил ккаккан дунни хьхьичIара хъинну сийлий диркIсса къалайчинал даву. Цинярда шяраваллал цIарду кIицI къадарчагу, бия шиккува нувцIи бишлай, щивщу буллалисса ва цаймигу давуртту дайсса куц ккаккан буллалиссагу.\nФестивальданувух гьурттушинна дан ва гьуртту хъанахъимигу барча бан увкIун ия Ккуллал райондалул бакIчи Шамил Рамазанов, бакIчинал хъиривчу Аьжув ХIусманов ва цаймигу къуллугъчитал. Вай ялтту бувккуна циняв шяраваллал къатта-къуширттал. Бисмиллагь бувуна лакку дукрардал.\nМуния махъ шяраваллал культуралул зузалтрал ккаккан дунни аьдатру, къавтIавуртту, увкунни балайрду. 1-мур ЦIувкIуллал шяравасса хьхьу­ттайх лахълахъисса душнилгу ккаккан бунни цаппара номерду.\nТамашачитал чансса бивкI­хьурчагу, фестиваль хъинну кIанийн дагьан дурну дия.\nСледующая публикация Аьрасатнал аьралуннал тарихрава\nПредыдущая публикация Дагъусттаннал БакIчи хьунаавкьунни ФСИН-далул директорнащал